Miljøministeriet fastholder nedrivningsplan for Mårup Kirke. 
Nedrivningen går i gang efter sommerferien.

Lokale forkæmpere for Mårup Kirke ser ud til at gå forgæves med en anmodning til miljøminister Troels Lund Poulsen (V) om at udsætte den planlagte nedrivning af Mårup Kirke. Skov- og Naturstyrelsen - der ejer kirken - har bebudet, at nedrivningen går i gang efter sommerferien. Det har ifølge Nordjyllands Stiftstidende fået den såkaldte initiativgruppe af lokalfolk til at skrive til miljøministeren om en udsættelse i håb om at kunne redde kirken ved at kystsikre området. Men Skov- og Naturstyrelsens vil anbefale ministeren at afslå ønsket, siger skovrider Jesper Blom Hansen til Ritzau. Både Kystdirektoratet og konsulentfirmaet Cowi vurderer, at kirken vil gå tabt nu, også uanset om der laves kystsikring ved skrænten, som kirken nu kun står ti meter fra. - Det er i sidste øjeblik at gå i gang med nedrivningen, hvis det skal kunne ske sikkerhedsmæssigt forsvarligt, siger skovrideren /ritzau/